COMENTARII LA PROIECTUL MODIFICĂRII REGULAMENTULUI CU PRIVIRE LA SELECTAREA ȘI ACHIZIȚIA MANUALELOR ȘCOLARE
Fișa-tip de evaluare a ofertelor de manuale propuse pentru concurs

I. Criteriul II. Caracterul inclusiv și nediscriminatoriu
     Descriptori sunt vagi, extrem de denși (aglomerați) și conțin elemente evidente de redundanță.
Analizându-i din perspectiva tehnicii de redactare legislativă și a obiectivității în achizițiile publice, textul suferă juridic de „inflație normativă”, adică o acumulare masivă de concepte care încarcă fișa de evaluare.
     Acești descriptori provoacă confuzie și facilitează aplicarea evaluării într-un mod inevitabil subiectiv:
   1. Descriptorul II.1 creează problemă din punctul de vedere al impreciziei și al aglomerării 
El adună la un loc nu mai puțin de 21 de criterii separate (rasă, culoare, origine, statut, limbă, religie, vârstă, sex, identitate de gen, orientare sexuală, dizabilitate, statut HIV, apartenență politică etc.).
· Problema de cuantificare: Cum stabilește evaluatorul nota dacă manualul Fizică respectă impecabil 19 dintre ele, dar eșuează parțial la două (de exemplu, nu reflectă diversitatea de vârstă sau statutul social în imagini)? Regulamentul nu spune dacă toate cele 21 de elemente au ponderi egale.

· Dacă un expert scade 3 puncte pentru că nu a văzut diversitate de opinii politice într-un manual de chimie, decizia lui devine pur subiectivă, deoarece descriptorul nu oferă o grilă de echivalare clară pentru fiecare element în parte.

Autoritatea publică nu pune la dispoziție o metodologie clară de calcul pentru cele 21 de criterii din Descriptorul 1, transformând evaluarea într-o apreciere bazată impresii personale, ceea ce contravine flagrant legii achizițiilor publice.
   2. Există o redundanța evidentă între Descriptorul II.1 versus Descriptorul II.3, deci o suprapunere directă între elementele din grilă:
· Descriptorul II.1 cere evitarea stereotipurilor și prejudecăților legate de rasă, origine etnică, limbă, religie, vârstă, sex, identitate de gen, dizabilitate.

· Descriptorul II.3 cere exact același lucru, dar reformulat: o reprezentare echilibrată în text și imagini sub aspectul genului, vârstei, dizabilității, apartenenței etnice, lingvistice și confesionale.

         Această redundanță este periculoasă din punct de vedere legal și creează riscul dublei penalizări (dubla depunctare). Dacă un manual de biologie folosește o ilustrație considerată stereotipică din punctul de vedere al genului, evaluatorul poate scădea puncte și la Descriptorul 1 (pentru că nu evită stereotipurile de sex/gen) și la Descriptorul 3 (pentru că nu asigură o reprezentare echilibrată de gen în imagini), deci este o încălcare a principiului proporționalității.
II. Criteriul IX. Corectitudinea lingvistică și accesibilitatea limbajului
Descriptorul IX.1. Nu este corect din punct de vedere juridic, metodologic și profesional ca o comisie de experți nelingviști să evalueze în conținutul manualului dacă informația transmisă prin text este corectă din punct de vedere stilistic și ortografic, mai ales când devine un criteriu eliminatoriu.
Se încalcă principiului competenței profesionale:
1. Un expert nelingvist (de exemplu, un profesor de matematică, fizică sau istorie) este selectat în comisie exclusiv pentru a evalua conținutul științific și corectitudinea datelor din manual pe domeniul său de specialitate. Evaluarea corectitudinii stilistice și ortografice necesită competențe filologice avansate (cunoașterea profundă a normelor Academiei Române, a DOOM-ului, a stilisticii funcționale).

2. Orice decizie de depunctare emisă de un non-specialist pe un domeniu specializat este nulă de drept din cauza lipsei de competență.

III. Proiectul modificării Regulamentului cu privire la selectarea și achiziția manualelor școlare în varianta modificată propusă are la bază un sistem cu praguri eliminatorii multiple (4 Criterii eliminatorii suplimentare a II, III, IV, IX), care creează un risc uriaș de subiectivitate și favorizează concurență neloială, astfel regulamentul devine extrem de periculos și vulnerabil la abuzuri din punct de vedere procedural și operațional:
1. Un evaluator este suficient să se concentreze pe un singur criteriu sensibil (de exemplu, Criteriul II – Inclusivitatea sau Criteriul IX – Lingvistic) și să scadă media grupului cu o fracțiune de punct sub pragul critic (ex. 6.9 în loc de 7). Manualul este eliminat pe loc, fără ca restul calității sale să mai conteze.
2. De asemenea, elasticitatea descriptorilor calitativi devine sursa subiectivismului.
Pragurile sunt aplicate unor criterii extrem de fluide și interpretabile. Dacă la Criteriul III (Științific) poți aduce ca dovadă o formulă dintr-o sursă academică, la Criteriul II (Caracterul inclusiv) sau Criteriul IV (Orientarea metodologică) evaluarea este pur calitativă.
· Ce înseamnă cu exactitate „reprezentare echilibrată și nestereotipă”?

· Ce înseamnă „orientare metodologică suficientă”?
Nefiind clar cuantificate în textul Regulamentului, aceste concepte devin vagi. Evaluatorul poate decide, pe baza propriilor convingeri sau interese, că un manual nu este „suficient de inclusiv”, acordând 6 puncte și descalificând oferta.

